Teate avaldamine veinisektoris kasutatava nimetuse tootespetsifikaadi standardmuudatuse heakskiitmise kohta vastavalt komisjoni delegeeritud määruse (EL) 2019/33 artikli 17 lõigetele 2 ja 3

(2021/C 520/13)

Käesolev teade avaldatakse vastavalt komisjoni delegeeritud määruse (EL) 2019/33 (1) artikli 17 lõikele 5.

TEADE KOONDDOKUMENDI STANDARDMUUDATUSE KOHTA

„Saint-Pourçain“

PDO-FR-A0586-AM03

Teate kuupäev: 26. oktoober 2021

HEAKSKIIDETUD MUUDATUSE KIRJELDUS JA PÕHJUSED

1. Ametlik geograafiline kood

Geograafilise piirkonna kommuunid on ajakohastatud vastavalt ametlikule geograafilisele koodile.

Piirkonna ulatus jääb samaks.

Muudetud on koonddokumendi punkti 6.

2. Viinamarjasort

Sort ’Sacy B’ on täiendavate sortide kategooriast üle viidud põhiliste sortide kategooriasse. Niisugune areng on kaasnenud selle sordi võimaliku osakaalu suurenemisega veinide sordisegus. Sort ’Sacy B’ on nimetusega hõlmatud piirkonna kohalik sort. Sordi osakaalu suurendamine tugevdab nende veinide kohalikku eripära.

See muudatus ei mõjuta koonddokumendis esitatud teavet.

3. Lehestiku kõrgus

Tootespetsifikaadis on täpsustatud, et tugisõrestikuga lehestiku kõrgust mõõdetakse pärast latvade pügamist või keeramist.

See muudatus ei mõjuta koonddokumendis esitatud teavet.

4. Niisutamine

Lisatud on viinamarjaistanduste maatükkide niisutamise võimalus. Niisutatavate maatükkide puhul vähendatakse maksimaalset koormust maatükile.

Selle muudatusega ei kaasne muudatusi koonddokumendis.

5. Põllumajanduse keskkonnakaitsega seotud säte

Tootespetsifikaadis on lisatud järgmised põllumajanduse keskkonnasätted.

Maatükke ümbritsev püsihaljastus (põllupeenrad ja maatükkidevahelised alad, kuhu midagi ei istutata ning mida ei harita) on kohustuslik. Seda kohustust ei kohaldata põllupeenarde korrastamisel, eelkõige erosiooni või erandlike ilmastikutingimuste tõttu.

Selle muudatusega püütakse võtta paremini arvesse ühiskonna nõudmisi vähendada taimekaitsevahendite kasutamist ja arvestada rohkem keskkonnaga.

Muudatusega ei kaasne muudatusi koonddokumendis.

6. Veinivalmistustavad

Saagi kuumtöötlemise keeld on kaotatud.

Eesmärk on teha võimalikuks peente tanniinide parem ekstraheerumine ja seega vältida liiga kergeid veine teatavatel aastatel, mil saagikoristustingimused ei ole optimaalsed.

Koonddokumendis muudetakse seega punkti 5.1.

7. Veini liikumine tunnustatud ladustajate vahel

1. peatüki IX osa punkti 4 alapunkt b, milles käsitletakse tunnustatud ladustajate vahel veinide ringlusse laskmise kuupäeva, on välja jäetud.

Selle muudatusega ei kaasne muudatusi koonddokumendis.

8. Üleminekumeetmed

Üleminekumeetmed, mille tähtpäev on saabunud, on tootespetsifikaadist välja jäetud.

Selle muudatusega ei kaasne muudatusi koonddokumendis.

9. Deklareerimiskohustused

Deklareerimiskohustused vaadati läbi. Selle käigus lisati tootmisest loobumise deklaratsioon ning deklaratsioon, mis tuleb esitada enne tehingut ja kauba äraviimist, pakendideklaratsioon sõnastati ümber ning põllupeenarde uuendamise ja pungade moodustumise deklaratsioonid jäeti välja.

Selle muudatusega ei kaasne muudatusi koonddokumendis.

10. Peamised kontrollitavad punktid

3. peatükk vaadati läbi, et viia peamiste kontrollitavate punktide sõnastus vastavusse Loire’i jõe oru piirkonna tootespetsifikaatidega.

See muudatus ei mõjuta koonddokumendis esitatud teavet.

11. Viide kontrolliasutusele

Kontrolliasutusele osutava viite sõnastus on läbi vaadatud, et ühtlustada see teiste nimetuste tootespetsifikaatide sõnastusega. Tegemist on üksnes redaktsioonilise muudatusega.

Selle muudatusega ei kaasne muudatusi koonddokumendis.

KOONDDOKUMENT

1. Nimetus(ed)

Saint-Pourçain

2. Geograafilise tähise tüüp:

KPN – kaitstud päritolunimetus

3. Viinamarjasaaduste kategooriad

1. Vein

4. Veini(de) kirjeldus

LÜHIKIRJELDUS

Tegemist on vaiksete, kuivade valgete, punaste ja roosade veinidega.

Nende minimaalne naturaalne alkoholisisaldus on 10,5 mahuprotsenti.

Pakendamisetapis on fermenteeritavate suhkrute (glükoos ja fruktoos) sisaldus kuni 4 g/l valge ja roosa veini puhul ning kuni 2 g/l punase veini puhul.

Turustatavate punaste veinide õunhappesisaldus ei ületa 0,3 g/l.

Punased veinid on puuviljased (kirss, mustsõstar jm), vürtsikad (pipar, koriander jm) ning peene ja õrna tanniinse struktuuriga; roosad on puuviljased ja lõheroosa värvusega; valged on värsked ja närvilised, neil on valge viljalihaga puuviljade (eksootilised puuviljad, tsitrusviljad jm) lõhn.

ÜLDISED ANALÜÜTILISED OMADUSED

Üldised analüütilised omadused Maksimaalne üldalkoholisisaldus (mahuprotsentides): Minimaalne tegelik alkoholisisaldus (mahuprotsentides): Minimaalne üldhappesus: milliekvivalentides liitri kohta Maksimaalne lenduvate hapete sisaldus (milliekvivalentides liitri kohta): Maksimaalne vääveldioksiidi üldsisaldus (milligrammides liitri kohta):

5. Veinivalmistustavad

5.1. Konkreetsed veinivalmistustavad

1. Veinivalmistustavad

Konkreetne veinivalmistustava

Pärast rikastamist ei tohi veinide üldalkoholisisaldus ületada 12,5 mahuprotsenti.

Peale eespool esitatud sätet tuleb veinivalmistustavade puhul kinni pidada liidu tasandil ning maaseadustikus ja merekalapüügi seadustikus (code rural et de la pêche maritime) kehtestatud kohustustest.

2. Piirangud

Veinide valmistamisel kohaldatav piirang

Roosade veinide puhul on aktiivsöe kasutamine veini valmistamisel nii puhtal kujul kui ka seguna keelatud.

Puutükkide kasutamine on keelatud.

3. Viinamarjakasvatusviisid

Viljelustava

Viinapuude minimaalne istutustihedus on 4 000 viinapuud hektari kohta, maksimaalne ridadevaheline kaugus kuni 2,5 meetrit.

Viinapuude vahekaugus samas reas on 0,90–1,20 m.

Viinapuude lõikamisel kasutatakse järgmisi tehnikaid:

— sordid ’Gamay N’ ja ’Pinot noir N’: kombineeritud lõikamine (ühe- või kaheõlaline Guyot’ vorm, Royat’ nöörpuu vorm) kuni 12 pungaga puu kohta;

— sordid ’Chardonnay B’, ’Sacy B’ ja ’Sauvignon B’: kombineeritud lõikamine (ühe- või kaheõlaline Guyot’ vorm, Royat’ nöörpuu vorm) kuni 14 pungaga puu kohta.

Tugivõrestik on kohustuslik. Lehestiku kõrgus peab vastama tootespetsifikaadi nõuetele.

5.2. Maksimaalne saagikus

1. 66 hektoliitrit hektari kohta

6. Määratletud geograafiline piirkond

Viinamarjade korjamine ja töötlemine ning veini valmistamine toimub Allier’ departemangu järgmiste kommuunide territooriumil: Besson, Bransat, Bresnay, Cesset, Chantelle, Chareil-Cintrat, Châtel-de-Neuvre, Chemilly, Contigny, Deneuille-lès-Chantelle, Fleuriel, Fourilles, Louchy-Montfand, Meillard, Monetay-sur-Allier, Montord, Saint-Pourçain-sur-Sioule, Saulcet, Verneuil-en-Bourbonnais (2020. aasta ametliku geograafilise koodi põhjal koostatud nimekiri).

7. Peamine veiniviinamarjasort / peamised veiniviinamarjasordid

’Chardonnay B’ (hele)

’Gamay N’ (tume)

’Pinot noir N’ (tume)

’Sacy B’ (hele)

8. Seos(t)e kirjeldus

Viinamarjakasvatus ja saagikuse kontroll koos veinivalmistajate oskusteabega näitavad tugevat seost Allier’ ja Sioule’i oru nõlvadel ning kruusaterrassidel asuvate hea termilise käitumise ja mõõdukate veevarudega pruunmuldade, õhukeste mullakihtide või liivsavimuldade ning veinide kvaliteedi vahel:

— punased veinid, mis on puuviljased ja vürtsikad ning peene ja õrna tanniinse struktuuriga;

— lõheroosa värvusega puuviljased roosad veinid;

— värsked ja närvilised valged veinid, mille lõhnas on ülekaalus puuviljad.

Allier’ jõesuudme kaudu oli võimalik turustada veine Pariisi, kus need liigitati 1360. aastal kuningliku määrusega kalliteks veinideks.

9. Muud olulised tingimused (pakendamine, märgistamine, muud nõuded)

Väiksem geograafiline üksus

Õigusraamistik:

liikmesriigi õigusaktid

Lisatingimuse liik:

märgistamisega seotud lisasätted

Tingimuse kirjeldus

Märgistusel võib täpsustada väiksema geograafilise üksuse nime, tingimusel et:

a) tegemist on katastrisse kantud kohaga;

b) see on märgitud saagideklaratsioonile.

Täiendav nimetus

Õigusraamistik:

liikmesriigi õigusaktid

Lisatingimuse liik:

märgistamisega seotud lisasätted

Tingimuse kirjeldus

Päritolunimetust täiendava tähistuse „Val de Loire“ tähed, ei tohi olla suuremad (kõrguselt ega laiuselt) kui kaks kolmandikku nende tähtede suurusest, millega on kirjutatud päritolunimetus.

Link tootespetsifikaadile

http://info.agriculture.gouv.fr/gedei/site/bo-agri/document_administratif-3cec4b5b-5775-46ab-987f-9b17a1a53d41

(1) EÜT L 9, 11.1.2019, lk 2.